《郡僚出塘泺唱和诗次其韵》
宋代·赵鼎臣

水穷瘴海南，陆尽狼胥北。祖宗受之天，以为冠带国。

维时耶律氏，好乱乐祸贼。夜动鼠穴中，阴计屡以默。

廷臣请加兵，薄伐陈往则。尧舜仁如天，一言群议塞。

幽燕亦吾民，此意多不识。至信及豚鱼，深恩被动植。

古来战场地，父老今力穑。耘夏水泱泱，穫秋禾翼翼。

当年守边将，至今犹血食。乌虖战危事，胜败有失得。

祖宗讳言兵，阴功千万亿。不见陂塘上，沟塍如组织。

传闻天骄儿，颇亦知帝力。祖孙相付授，日夜自约勒。

慎勿负中原，天地父母德。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。